DROONIVIDEO JA FOTOD | Haapsalust Noarootsi saab nüüd mööda jääteed
Jäätee algab Haapsalus Holmi kalda tänavalt üle Suure viigi ning lõppeb Noarootsis Österby sadama muuli juures Nõmmküla-Aulepa-Österby riigimaantee lõpus. Jäätee orienteeruv pikkus on 3 km.
Samal teemal
Jääteed saavad kasutada sõidukid tegeliku massiga kuni 2,5 tonni. Jäätee on avatud valgel ajal, esialgu kell 7.00–18.00.
20. veebruaril avati sõiduautost väiksematele sõidukitele Laaksaare–Piirissaare vaheline jäätee. Peipsi järvel asuval jääteel on lubatud liikuda kuni 0,5 tonnise maastikusõiduki ehk näiteks ATV, mootorratta või lumesaaniga. Sõiduautosid Laaksaare–Piirissaare vahelisele jääteele ei lubata!
Vastavalt ilmastikuoludele võib ette tulla jääteede erakorralist sulgemist. Jääteede hetkeolukorda soovitame vaadata Maanteeameti jääteede kaardilt, mida täiendatakse uue info korral. Sõidukijuhtidel palume rangelt kinni pidada trassile paigaldatud liikluskorraldusest ja jääteel liiklemise korrast.
Jääteel liiklemise kord:
- jäätee on liiklemiseks avatud ainult valge ajal, alla 300 m nähtavuse korral liiklus suletakse;
- soovitav sõidukiirus on kuni 25 km/h või 40-70 km/h (kiirusel 25-40 km/h võib sõiduk tekitada jää lõhkumist soodustavat resonantslainet);
- jääteele võib sõita ainult tähistatud kohtadest, minimaalselt 2 minutilise ajavahemiku järel;
- sõiduki vahet eessõitjaga tuleb hoida vähemalt 250 m;
- keelatud on eessõitjast möödumine ja kahesuunaline sõit samal sõidurajal;
- tähistatud jääteest kõrvale sõita ei ole lubatud;
- turvavööd peab hoidma lahti ja tuleb jälgida, et sõiduki uksed oleks kergesti avatavad;
- ebatasased kohad tuleb ületada võimalikult väikese kiirusega;
- jääteel ei tohi autot seisma jätta, kihutada, liigelda tuisuga, uduga, pimedas.
Jääteele sõites salvesta mobiiltelefoni jäätee alguse viidal olev valvetalituse number, et vajadusel abi kutsuda.
Palve sõidukijuhtidele: mitte sõita seni avamata jääteedele, see on eluohtlik!